Terremot qawwi li kejjel sitta punt erbgħa fuq l-iskala Richter, heżżeż lill-Kroazja u kkawża ħsara kbira fuq diversi binjiet fil-belt ta' Petrinja. Tifla ta' tnax-il sena tilfet ħajjitha kawża ta' dan it-terremot, li ħalla wkoll numru ta' persuni midruba u oħrajn bla saqaf fuq rashom. Residenti ta' din il-belt iddeskrivew dak li raw madwarhom bħala xena tal-gwerra. Dan it-terremot inħass anke f'qalb il-kontinent Ewropew lejn in-Nofsinhar tal-Awstrija. Fl-istess żona inħass terremot inqas qawwi ġurnata qabel. Fuq Twitter, il-Prim Ministru Robert Abela wassal il-kondoljanzi tiegħu u wera s-solidarjetà man-nies tal-Kroazja f'dawn iż-żminijiet diffiċli.